
Nr.10 318, datë 16.9.2010

PËR DISA NDRYSHIME dhe SHTESA Në LIGJIN NR. 9720, DATë 23.4.2007 “PËR AUDITIMIN E BRENDSHËM Në SEKTORIN PUBLIK”

Në mbështetje të neneve 78 dhe 83 pika 1 të Kushtetutës, me propozimin e Këshillit të Ministrave,
KUVENDI
I REPUBLIKËS SË SHQIPËRISË

VENDOSI:

Në ligjin nr. 9720, datë 23.4.2007 “Për auditimin e brendshëm në sektorin publik”, bëhen shtesat dhe ndryshimet e mëposhtme:
Neni 1

Kudo në ligj emërtimi “Drejtoria e Përgjithshme e Auditimit” zëvendësohet me emërtimin “Njësia Qendrore e Harmonizimit për Auditimin e Brendshëm”.

Neni 2

Në nenin 3 bëhen këto ndryshime dhe kjo shtesë:
a) paragrafi i parë ndryshohet si më poshtë:
““Auditimi i  brendshëm” është  një veprimtari  e pavarur, që jep siguri objektive dhe këshilla për drejtimin, i projektuar për të shtuar vlerën dhe për të përmirësuar veprimet e njësisë publike. Ai e ndihmon njësinë publike për të arritur objektivat e vet, me anën e një mënyre të disiplinuar dhe sistematike për të vlerësuar e për të përmirësuar frytshmërinë e menaxhimit të riskut, proceset e kontrollit dhe të qeverisjes së njësisë publike.”.
b) paragrafi i tretë ndryshohet si më poshtë:
““Kontrolli i brendshëm” është një proces integral i sistemit të menaxhimit financiar dhe kontrollit, si dhe i auditimit të brendshëm, i vendosur nga titullari i njësisë publike, brenda objektivave të saj qeverisës, për të ndihmuar në kryerjen e veprimtarive të njësisë publike me ekonomi, efektivitet dhe efiçencë.”.
c) në fund të këtij neni shtohen paragrafët me këtë përmbajtje:
““Kontrolli i Brendshëm Financiar Publik (KBFP)” është i gjithë sistemi i kontrollit të brendshëm, që ushtrohet nga njësia publike, që synon të garantojë se menaxhimi financiar dhe kontrolli i njësive shpenzuese të buxhetit kombëtar (përfshirë edhe fondet e huaja) është në përputhje me legjislacionin përkatës, përshkrimet e buxhetit, si dhe me parimet e menaxhimit financiar të shëndetshëm, me transparencë, me ekonomi, efektivitet dhe efiçencë. Në sistemin e punës së KBFP-së përfshihen të gjitha masat që  kanë të bëjnë me kontrollin e të ardhurave, të shpenzimeve, të aseteve dhe detyrimet e Këshillit të Ministrave. Ky sistem kontrolli përfshin, gjithashtu, harmonizimin qendror dhe bashkërendimin e menaxhimit financiar dhe të kontrollit, si dhe të auditimit të brendshëm.
“Menaxhimi financiar dhe kontrolli” është një sistem politikash, procedurash, veprimtarish dhe kontrollesh, të cilat vendosen, mirëmbahen dhe përditësohen, në mënyrë periodike, nga menaxhimi i lartë, si dhe vihen në zbatim nga personeli i njësisë publike, me qëllim trajtimin e risqeve për të dhënë siguri të arsyeshme që objektivat e njësisë publike të arrihen në përputhje me ligjet me ekonomi, efektivitet dhe efiçencë.
“Angazhimi/detyra e auditimit” i referohet një marrëveshjeje specifike auditimi, detyrave të ndryshme, auditimi ose rishikimi, proceseve dhe veprimtarive, ku  përfshihen veprimtari të shërbimit të sigurisë e të konsultimit.”.

Neni 3

Neni 4 ndryshohet si më poshtë:

“Neni 4
Llojet e veprimtarisë së auditimit të brendshëm

Llojet kryesore të veprimtarisë së auditimit të brendshëm përfshijnë shërbimet e  sigurisë dhe shërbimet e  konsultimit.
1. Një angazhim/detyrë auditimi për shërbimet e sigurisë zhvillohet në një auditim me bazë sistemi, nëpërmjet auditimit të përputhshmërisë, të performancës, auditimit financiar, auditimit të teknologjisë së informacionit apo nëpërmjet kombinimit të llojeve të ndryshme të auditimit.

2. Një angazhim/detyrë auditimi për shërbimin e konsulencës  përfshin veprimtari këshilluese dhe të tjera si këto, si: konsulta, këshilla, ndihmë dhe trajnime, natyra dhe objekti i të cilave miratohen nga titullari i njësisë publike.”.

Neni 4

Neni 7 ndryshohet  si më poshtë:

“Neni 7
Objekti i auditimit të brendshëm

1. Objekt i veprimtarisë së auditimit të brendshëm është kryerja e auditimit të brendshëm të të gjitha strukturave, programeve, veprimtarive dhe proceseve, si dhe të njësive shpenzuese të nivelit më të ulët brenda njësisë publike, përfshirë edhe auditimin e njësive që shpenzojnë burimet e Bashkimit Europian. Veprimtaria e auditimit të brendshëm në sektorin publik synon: 
a)  mbështetjen e njësisë publike për të arritur qëllimet e saj, duke:
i) ndihmuar titullarin të identifikojë dhe të vlerësojë risqet në njësinë publike;
ii) vlerësuar përshtatshmërinë dhe efektivitetin e sistemeve, të strukturave, të vendimeve, të procedurave e të kontrolleve, pra, sistemin e menaxhimit financiar dhe kontrollit, në përgjithësi, duke u fokusuar kryesisht në:
- identifikimin, vlerësimin dhe menaxhimin e riskut nga titullari i njësisë publike;
- përputhshmërinë e akteve të brendshme dhe të kontratave me legjislacionin;
- besueshmërinë dhe gjithëpërfshirjen e informacionit financiar dhe  operacional;
- kryerjen e veprimtarive me ekonomi, efektivitet dhe efiçencë;
- ruajtjen e aseteve dhe të informacionit;
- përmbushjen e detyrave dhe arritjen e qëllimeve;
iii) dhënë rekomandime për përmirësimin e veprimtarive të njësive publike;
b) mbështetjen e angazhimeve/kryerjen e detyrave të veçanta të auditimit për dhënien e shërbimeve të sigurisë ose të shërbimeve të konsulencës;
c) mbështetjen e një angazhimi auditimi për shërbimet e sigurisë, që nënkupton dhënien e një vlerësimi objektiv për të dhënat nga audituesi i brendshëm, me qëllim që ai të japë  një opinion ose përfundim të pavarur për një proces, një sistem ose  një çështje tjetër që mbulohet  nga auditimi.
2. Objektivat dhe objekti për çdo angazhim/detyrë auditimi për shërbimet e sigurisë përcaktohen nga  drejtuesi i auditimit të brendshëm. Një angazhim/detyrë auditimi kalon nëpër këto faza: 
a) planifikimin; 
b) kryerjen e kontrolleve;
c) raportimin dhe ndjekjen e veprimtarive pasuese për të monitoruar zbatimin e rekomandimeve të bëra.
3. Një angazhim/detyrë auditimi për shërbime konsultimi ka për qëllim të shtojë vlerën dhe të përmirësojë qeverisjen e njësisë publike, menaxhimin e riskut dhe proceset e kontrollit, pa qenë e nevojshme që audituesi i brendshëm të marrë përsipër përgjegjësi menaxheriale. Një angazhim  auditimi për shërbime konsultimi bëhet me nismën e  titullarit të njësisë publike. Objekti dhe objektivat e çdo detyre përcaktohen nga programi i auditimit.”.

Neni 5

Në nenin 9, pika 4 ndryshohet si më poshtë:
“4. Njësitë e auditimit të brendshëm veprojnë sipas nenit 17 të këtij ligji.”.


Neni 6

Në nenin 10 shkronja “b”, fjalët “Zbatimi i sistemit të kontrollit të brendshëm financiar publik në sektorin publik” zëvendësohen me fjalët “zbatimin e auditimit të brendshëm në sektorin publik”.

Neni 7

Në nenin 11, shkronjat “a” e “c” ndryshohen si më poshtë:
“a) krijimin e shërbimeve të besueshme të auditimit të brendshëm, në përputhje me legjislacionin në fuqi, si dhe garantimin e kapaciteteve të duhura për të përmbushur të gjitha kërkesat që parashikon ky ligj dhe përdorimin e tyre me ekonomi, efektivitet dhe efiçencë;
c) ngritjen dhe funksionimin e sistemeve efektive dhe të përshtatshme të menaxhimit financiar e të kontrollit dhe korrigjimin e parregullsive të vërejtura nga auditimet e kryera, si dhe marrjen e masave të duhura ligjore, kur kjo është e nevojshme.”.

Neni 8

Në nenin 14 bëhen këto ndryshime:
a) Shkronja “d” e pikës 1 ndryshohet si më poshtë:
“d) një ekspert në fushën e sistemeve të menaxhimit financiar dhe të kontrollit;”.
b) Pika 2 ndryshohet si më poshtë:
“2. Anëtarët dhe sekretari i Komitetit të Auditimit të Brendshëm emërohen për një periudhë dyvjeçare, me të drejtë rizgjedhjeje. Drejtori i Përgjithshëm i Njësisë Qendrore të Harmonizimit për Auditimin e Brendshëm cakton sekretarin e Komitetit të Auditimit të Brendshëm, i cili duhet të jetë përfaqësues i drejtorisë (strukturës) së metodologjisë në Njësinë Qendrore të Harmonizimit për Auditimin e Brendshëm.”.
c) Në fund të pikës 4 shtohen fjalët “dhe sekretari i Komitetit të Auditimit të Brendshëm”.

Neni 9

Në nenin 15, paragrafi i parë  ndryshohet si më poshtë:
“Njësia Qendrore e Harmonizimit për Auditimin e Brendshëm është pjesë e strukturës së Ministrisë së Financave. Struktura dhe përbërja organike e saj miratohen nga Kryeministri dhe njësohen me nivelin e Drejtorisë së Përgjithshme. Ajo harmonizon, bashkërendon punën, monitoron dhe ofron asistencë teknike për njësitë e auditimit të brendshëm të sektorit publik në Republikën e Shqipërisë.”.
Neni 10

Në nenin 16, shkronjat “dh” e “ë”  ndryshohen si më poshtë:
“dh) jep opinion dhe rekomandime për zbatimin e standardeve të auditimit të brendshëm në rastet e mosmarrëveshjeve të rëndësishme, ndërmjet audituesve të brendshëm dhe njësive të audituara;
ë) bashkërendon dhe bashkëpunon me Njësinë Qendrore të Harmonizimit për Menaxhimin Financiar dhe Kontrollin, ndër të tjera, për përgatitjen e raportit vjetor për sistemin e Kontrollit të Brendshëm Financiar Publik, i cili i paraqitet Ministrit të Financave dhe nëpunësit të parë autorizues.”.

Neni 11

Në nenin 17  titulli ndryshohet në “Organizimi i auditimit të brendshëm”, ndërsa paragrafi i parë dhe ai i dytë riformulohen si më poshtë:
“Veprimtaria e auditimit të brendshëm kryhet nga:
1. Njësia e auditimit të brendshëm, e cila përbëhet nga drejtuesi dhe nga audituesit e brendshëm, që i raporton drejtpërdrejt titullarit të organizatës përkatëse.
2. Audituesit e brendshëm të njësisë së auditimit të një njësie publike tjetër, në bazë të një marrëveshjeje ndërmjet drejtuesve të njësive publike përkatëse. 
3. Një funksion auditimi i nënkontraktuar, në përputhje me kriteret e miratuara nga Ministri i Financave e të përcaktuara në bazë të kostos, të cilësisë dhe të përvojës.
Kriteret për ngritjen e njësive të tilla miratohen nga Këshilli i Ministrave, me propozimin e Ministrit të Financave. Të gjitha njësitë shpenzuese të qeverisjes së përgjithshme duhet ose të krijojnë njësitë e auditimit të brendshëm, ose të kenë audituesin e brendshëm, ose të kontraktojnë shërbimin e auditimit.”.
“Njësitë e auditimit të brendshëm e kryejnë auditimin në përputhje me kërkesat e këtij ligji dhe me udhëzimet e nxjerra nga Ministri i Financave. Njësitë e auditimit të brendshëm në subjektet e audituara kanë përgjegjësi dhe të drejtën e aksesit të drejtpërdrejtë te niveli më i lartë drejtues brenda njësisë publike të tyre, në përputhje me këtë ligj dhe me procedurat e përcaktuara nga Ministri i Financave. Njësitë e auditimit nuk duhet, në asnjë rast, të kryejnë punë operative për subjektin e audituar.”.

Neni 12

Në nenin 18 bëhen ndryshimet e mëposhtme:
Pikat 3 dhe 5 ndryshohen  si më poshtë:
“3. Kryerja e angazhimeve të auditimit të brendshëm, sipas udhëzimeve dhe metodave të miratuara nga Njësia Qendrore e Harmonizimit për Auditimin e Brendshëm, për të vlerësuar nëse sistemet e menaxhimit financiar dhe të kontrollit, si dhe performanca e njësisë së audituar janë transparente dhe në përputhje me normat e ligjshmërisë, të rregullshmërisë, të ekonomisë, efektivitetit dhe efiçencës.”. 
“5. Çdo njësi auditimi e  subjektit të audituar përgatit raporte, vjetore ose periodike, të cilat i dërgohen Njësisë Qendrore të Harmonizimit për Auditimin e Brendshëm dhe përmbajnë të dhëna për:
1. Angazhimet dhe objektin e auditimit, të kryer gjatë periudhës së raportuar, kohëzgjatjen e çdo auditimi dhe, nëse ka pasur shmangie nga plani, arsyet dhe argumentet përkatëse.
2. Përfundimet për funksionimin e sistemeve të kontrollit brenda  njësisë publike, së bashku me rekomandimet për përmirësim.
3. Veprimet e ndërmarra nga menaxhimi për zbatimin e rekomandimeve, si dhe çdo rekomandim të pazbatuar.”.
b) Paragrafi i fundit shfuqizohet. 

Neni 13

Në nenin 19, shkronjat “b dhe “c” të pikës 2 ndryshohen si më poshtë:
“b) të ketë jo më pak se 5 vjet përvojë pune në fushën e auditimit ose në fusha, si financat, kontabiliteti apo fusha të tjera të lidhura, ashtu siç përcaktohet në shkronjën “a” të këtij paragrafi;
c) kandidatët e përzgjedhur për pozicionin “Drejtor i njësisë së auditimit të brendshëm” duhet  të jenë pajisur me dëshminë “Auditues i brendshëm në sektorin publik” dhe të kenë një përvojë pune 5-vjeçare si auditues.”.

Neni 14

Nenet 25 dhe 27 shfuqizohen.


Neni 15

Neni 26 ndryshohet si më poshtë:

“Neni 26
Marrëdhëniet me Kontrollin e Lartë të Shtetit

Njësia Qendrore e Harmonizimit për Auditimin e Brendshëm bashkëpunon dhe mban komunikim të vazhdueshëm me institucionin e Kontrollit të Lartë të Shtetit. Ky bashkëpunim synon shkëmbimin e informacioneve për sistemin e auditimit dhe  dërgimin e raporteve vjetore  Kontrollit të Lartë të Shtetit.”.

Neni 16

Ky ligj hyn në fuqi 15 ditë pas botimit në Fletoren Zyrtare. 

Shpallur me dekretin nr.6697, datë 4.10.2010 të Presidentit të Republikës së Shqipërisë, Bamir Topi

